U okviru redovnog monitoringa realizacije mjera propisanih okolišnom dozvolom izdatom ArcelorMittal Zenica u aprilu 2017. godine, Federalno ministarstvo okoliša i turizma je u saradnji sa Federalnom upravom za inspekcijske poslove iniciralo sastanak sa menadžmentom ovog privrednog društva.

Sastanak je održan 16.8.2019. godine u prostorijama ArcelorMittal Zenica.

Glavne teme bile su:

* Realizacija i status realizacije mjera naloženih Integralnom okolišnom dozvolom,
* Realizacija projekta izgradnje nove Toplane Zenica i
* Akcidentne situacije tokom mjeseca jula i avgusta 2019. godine.

Sa sastanka posebno izdvajamo sljedeće informacije:

* ***Projekat ugradnje novih plinskih kotlova – Toplana Zenica***

Dana 8.10.2018. godine potpisan je dioničarski ugovor za novu plinsku toplanu u Zenici između: ArcelorMittal Zenica, Grad Zenica, KPA Unikon (Finska) i FinnFund (Finska).

Dana 16.1.2019. na općinskom Sudu u Zenici registrovana je kompanija Toplana Zenica d.o.o.

Izgradnjom ovog kogeneracijskog postrojenja za proizvodnju toplinske, električne energije i komprimiranog zraka novoosnovanog privrednog društva Toplana Zenica d.o.o. postići će se sljedeće:

* Značajno će se smanjiti emisije prašine (94%)
* Značajno će se smanjiti emisije SOx (90%)
* Značajno će se smanjiti emisije NOx (31%)
* Prestati će se sa ispuštanjem otpadnih voda iz taložnika u Podbrežju – eliminacija hidrauličnog transporta šljake i pepela iz Toplane
* Prestanak odlaganja šljake i pepela na industrijsko odlagalište „Rača” u količini od oko 210 000 t/god

Projekt nove Toplane je podržan od strane EBRD kao zeleni projekat.

Status realizacije:

Projekat je u fazi pribavljanja neophodnih dozvola (građevinske dozvole koja je uslovljena dobijanjem energetske saglasnosti, te enrgetska saglasnost dozvolom od strane elektrodistribucije). Realizacija ovog projekta planirana je do kraja 2020. godine.

Ovom prilikom naglašeno je da bi se i zamjenom starih toplovoda u Zenici (izgrađenih 1966. godine) gubici energije smanjili za 25%.

* ***Projekat sekundarno otprašivanje konvertorske (BOF) čeličane***

Ugovor je potpisan u oktobru 2017. godine sa kompanijom EKOPLANT Italija.

Projekat uključuje:

* Otprašivanje konvertora 1 i 2
* Otprašivanje prevrtača međukazana
* Priključenje sistema otprašivanja kazanske peći
* Priključenje postojećih hauba sistema otprašivanja miksera
* Izgradnju filterskog postrojenja sa pripadajućom opremom

Realizacijom ovog projekta eliminisati će se nekontrolisane emisije tokom uljeva sirovog gvožđa i ulaganja starog željeza u konvertor, kao i izljevanje čelika i troske iz konvertora.

Ugrađeni sistem otprašivanja treba da postigne efikasnost otprašivanja 95%. Visokim efektom otprašivanja pomoću vrećastog filtera postići će se vrijednosti koncentracije emisija u zrak u skladu sa graničnim vrijednostima (GVE).

Status realizacije:

* Završena je izrada projektne dokumentacije
* Građevinski radovi su završeni
* BOF područje – završena montaža hauba, “dog hous” i dimovoda oko oba konvertora, u toku montaža preostalih dimovodnih kanala
* Kazanska peć – završena montaža dimovoda
* Prevrtač međukazana - završena montaža dimovoda i haube
* Očekuje se završetak realizacije ovog projekta do kraja 2019.
* ***Projekti nabavke i ugradnje hibridnih filtera u Aglomeraciji***
* Hibridni filter HF-5 na sinter mašini SM-5 u pogonu Aglomeracija
	+ - HF-5 pušten u rad 9.3.2017. godine
		- Dokazane emisije prašine ispod GVE, 50 [mg/Nm3]
		- Emisije PCCD/F prije i nakon hibridnog filtera značajno ispod GVE
		- Emisije SO2 ispod GVE
* Hibridni filter HF-6 na sinter mašini SM-6 u pogonu Aglomeracija
* Projekat je u fazi realizacije
* Ugovor potpisan u junu 2018. godine sa danskom kompanijom FLSmidth
* Rok za realizaciju projekta je maj 2019 – Rok je produžen do kraja 2019 zbog uvođenja dodatne opreme za dalje poboljšanje performansi filtera, te zbog primjene elektroda od nehrđajućeg čelika koje su rezultat tesova provedenih na hibridnom filter HF-5.
* Hibridni filter HF-4 na sinter-mašini SM-4 u pogonu Aglomeracija

Rok za nabavku i ugradnju  hibridnog filtera na mašinu SM-4 je kraj 2021. godine.

ArcelorMittal Zenica  planira određenim mjerama povećanje produktivnosti na sinter mašinama SM-5 i SM-6. kako bi se eliminisala upotreba sinter mašine SM-4. Planirano je da do kraja jula 2020. godine prestane sa radom SM-4.

* ***Projekat nabavke i ugradnje novih sistema za kontinuirani monitoring emisija u zrak (CEMS)***

U junu 2018. godine potpisan je ugovor za realizaciju Projekta sa renomiranom kompanijom SICK Austrija.

Projekat će biti realiziran u tri faze:

* **Faza 1** – Instalacija novog CEMS-a na dimnjaku Koksare i na dva dimnjaka na Aglomeraciji (procesna strana)

Status: Rok za realizaciju je bio kraj 2018. Zbog izloženosti nepovoljnim vremenskim uslovima (niske temperature) pri ugradnji opreme na velikoj visini (30-60 metara) na dimnjacima Aglomeracije i Koksare, promjene vođe projekta od strane izvođača, te specifičnih zahtjeva Pravilnika o monitoringu emisija zagađujućih materija u zrak ("Službene novine Federacije BiH", broj: 9/14 i 97/17) u pogledu forme izvještaja, projekat je kasnio, ali je Faza 1 završena u aprilu 2019.

* **Faza 2** – Nadogradnja CEMS-a na Visokoj peći i Čeličani i ugradnja nova tri sistema za monitoring prašine na aglomeraciji na dimnjacima strane hlađenja – rok kraj 2019
* **Faza 3** – instalacija novog CEMS-a na Energetici – rok kraj 2020
* ***Sistem upravljanja otpadom***

Planirano je da se poboljšanjem prodaje ukupne količine visokopećne granulirane troske (oko 500 000 t/god) ostavri cilj 0 t visokopećne granulirane troske odložene na industrijsko odlagalište Rača.

Sva proizvedena troska se od aprila 2019. godine prodaje na tržištu Republike Hrvatske, za proizvodnju cementa u kompaniji CEMEX Hrvatska d.d.

* ***Otpadne vode***

ArcelorMittal Zenica ima 4 ispusta otpadnih voda u rijeku Bosnu:

* Glavni kolektor (GK) prikuplja otpadne vode iz: Grada Zenica, RMU Zenica, Industrijsko-poslovne zone Zenica I, okolnih naselja preko Dubokog potoka, ArcelorMittal Zenica (Energetika, Koksara, Aglomeracija, Visoka peć, Centralno održavanje)
* Obodni kanal (ŽZ1) prikupljaju tretirane otpadne vode iz: taložnika šljake i pepela u Podbrežju, procjedne vode industrijskog odlagališta Rača, prirodni potoci, kanalizacija iz mjesnih zajednica
* Valjaonički kolektor (ŽZ1) prikuplja otpadne vode iz Čeličane i Valjaonica
* Kolektor OV-15 prikuplja otpadne vode iz departmenta Saobraćaj

Pokrenute su aktivnosti na razdvajanju otpadnih voda Grada Zenica, RMU Zenica, Industrijsko-poslovne zone Zenica I, okolnih naselja preko Dubokog potoka od otpadnih voda ArcelorMittal Zenica (glavni kolektor je u vlasništvu ArcelorMittal Zenica) i u stalom smo kontaktu sa svim zainteresovanim stranama, uključujujći Grad Zenica i JP Vodovod i kanalizacija Zenica.

Realizacijom projekta izgradnje nove Toplane Zenica neće biti otpadne vode ArcelorMittal Zenica na kolektoru ŽZ-1.

Razdvajanjem otpadnih voda Grada Zenica, RMU Zenica, Industrijsko-poslovne zone Zenica I, okolnih naselja preko Dubokog potoka, uz izvjesna interna poboljšanja očekuju se značajna smanjenja emisija u vodu.

Tri kolektora već imaju dobar kvalitet otpadnih voda.

* ***Akcidenti tokom ljetnih mjeseci 2019. godine***

Akcidenti tokom ljetnih mjeseci 2019. godineu privrednom društvu ArcelorMittal Zenica desili su se uglavnom zbog ljudskog faktora. Menadžment privrednog društva je istražio slučajeve i o istom obavijestio nadležne organe.

* akcident na Visokoj peći se desio 17.7.2019. godine koji je izazvao zagađenje zraka,
* akcident na čeličani koji je doveo do zagađenja vode željeznim (Fe) oksidima
* te kvar na Koksari od 7.7.2019. godine.

Akcidenti su okarekterisani kao "Greške koje se ne smiju ponoviti".